
Csak panaszom elmondhassam: hivatás, kiégés, visszatalálás Jeremiás próféta könyvének tükrében

Dolgozatomban a hivatás és a kiégés témáját vizsgálom, amit Jeremiás próféta elhívás történeteire és vallomásaira alapozok. Célom a próféta hivatásának bemutatása és panaszának elemzése, ezáltal felfedni azokat a módszereket, stratégiákat és lehetőségeket, amikkel a mai kor embere felismerheti hivatását és amelyekkel védekezhet a kiégés ellen.
Dolgozatomban két fő kérdésre keresem a választ: (1) Mit tanulhat a mai kor embere a hivatásról és az azzal járó kiégés lehetőségeiről, veszélyeiről Jeremiás próféta alakjából kiindulva? (2) Meri-e és ha igen, hogyan tudja Isten előtt feltárni félelmeit és a hivatása iránti motivációjának elvesztését? Illetve, hogy melyek azok a módszerek és stratégiák, amik segítségével a kiégés leküzdhető?
Dolgozatom egésze, Jeremiás próféta elhívására, működésére és panaszára épül, amit a következő szempontok szerint járok körül. Először bemutatom azt a történelmi kort, amiben a Jeremiás könyvében megjelenő próféta élt és tevékenykedett. Ide kapcsolódik még a próféta elhívásának története (Jer 1,1-10), vallomása / siralma (Jer 20, 7-18) és munkájának Isten általi megerősítése (Jer 31,31-34). A következő részben Jeremiás próféta egyik siralmát (20,7-18) mutatom be a mélylélektan és a logoterápia módszereivel elemezek. Elemzésem során a próféta lelki válságát járom körül a mélylélektani exegézis megközelítéséből. Annak érdekében, hogy bepillantást nyerjünk a napjainkban tapasztalt hivatással kapcsolatos kiégés jelenségére, ill. az erre alkalmazott módszerekre egy rövid kérdőívet használok. Kérdőívem - természetesen a teljesség igénye nélkül – vizsgálja a papok, szerzetesek, hitoktatók, diakónusok és akolitusok pályaválasztását, hivatással kapcsolatos nehézségeit és azokra alkalmazott gyakorlatait. Továbbá röviden bemutatom a kiégés jelenségét, valamint annak folyamatát. Végül kitérek a bibliai panaszima műfajára, sajátosságaira, fontosságára és a pasztorációban történő alkalmazásának lehetőségeire.
A dolgozat összegzésében Jeremiás próféta siralmát az elemzett módszerek fényében foglalom össze. Párhuzamba vonom a kérdőívem eredményeivel és a kiégést taglaló szakirodalmak álláspontjaival.
Kulcskifejezések: hivatás, kiégés, Jeremiás próféta



